IN MEMORIAM
Selle teate valulisust ei suuda edasi anda sõnad ega vastuvõetavamaks teha mõtted.
Ametilt geoloogist paleontoloog olid Sa eelkõige loodusteadlane ja seda selle sõna vanamoodsas ning kõige paremas mõttes. Lilled ja linnud, kivid ja kivistised – kõik nad olid Sinu tarvis üheväärselt tähtsad ja uurimist ning mõistmist väärt. Viljaka teadustöö kõrval leidsid Sa aega ka loodushariduse edendamiseks ja looduse populariseerimiseks. Kuigi akadeemiline teadlane, aga vajaduse korral ja rahvuslike huvide ilmnedes olid Sa valmis kaasa lööma ka päevapoliitilistes looduskaitselistes heitlustes, nii nagu Sa tegid seda kurikuulsa Nord Streami puhul.
Justnagu ebaõiglaselt palju veeretas sõbramehest Loodus Su teele kõikvõimalikke katsumusi, aga loodusteadlasena peaksid Sa teadma, et Looduses ei ole ei õiglust ega ülekohut, on üksnes saatuslik juhus. Loodus ei jaga elukindlustuspoliise ega võta vastu kaebusi. Aga kuratlikult valus on ikkagi...
On ainult üks lohutus ja see on mälestus Sinust, kallis Ivar – hea, hell ja südantsoojendav. Ja mälestuse kõikelunastavad hetked võivad vahel isegi surmast üle olla.
Ivar, me jääme mälestama Sind kalli sõbra ja kolleegina.
Eestimaa Looduse Fond, Eesti Looduskaitse Selts, Loodusring, Looduse Omnibuss, Studio Viridis Loodusharidus, Looduskalender